Det er en alvorlig situation. Det er en historisk situation.

Det siger statsminister Lars Løkke Rasmussen (V) til situationen omkring de offentlige overenskomster i sin tale på det kommunale topmøde i Aalborg, hvor Kommunernes Landsforening (KL) er vært.

Her er Løkke med som afløser for Simon Emil Ammitzbøll-Bille (LA), der måtte melde fra på grund af sygdom.

»De offentlige overenskomster. Her står vi i, hvad jeg tror, er en historisk situation.«

»Jeg kan ikke mindes, at der tidligere er udsendt varsler om strejker og lockout på én og samme tid i både kommuner, regioner og staten.«

»Regeringen ønsker ikke en konflikt. Jeg tror ikke, at nogen ønsker en konflikt,« siger Løkke.

»Formålet med varslet om lockout fra innovationsministeren er netop at undgå konflikt. Jeg forstår helt ærligt ikke, at vi er endt i den situation, vi er endt i,« siger Løkke.

Onsdag varslede statens chefforhandler, innovationsminister Sophie Løhde (V), en lockout for 120.000 statsansatte.

Mindst 400.000 offentligt ansatte rammes af lockout fra stat, kommuner og regioner, hvis det ikke inden 10. april lykkes at lave en aftale om overenskomster.

Parterne forhandler i øjeblikket videre i Forligsinstitutionen.

Ifølge Løkke bør det være muligt at nå til enighed om lønspørgsmålet, som er en af knasterne i forhandlingerne.

»Det er også klart meldt ud, at Finansministeriet hverken kan eller vil afskaffe den betalte spisepause i staten,« siger Løkke om en af de andre knaster.

Han håber, at parterne i Forligsinstitutionen kan forhandle konstruktivt og nå et overenskomstresultat. Og det må gerne ske, før arbejdskonflikten bliver en realitet, lyder det fra Løkke.

Den tredje store knast i forhandlingerne handler om lærernes arbejdstid.

/ritzau/